Udruga Mlada pera i 2019. godinu ispunila je onim zašto je i osnovana: poticanjem djece na  literarno stvaralaštvo!

Cijelu godinu na portalu [Top generacija](https://www.top.medjimurje.info/) objavljivani su literarni radovi mladih autora - čak 174 literarna rada i u poeziji i prozi objavljeni su prošle godine!

Prvi razredi **OŠ Petra Zrinskog u Zagrebu** sa svojim su učiteljicama Evom Katičić-Jularić, Anom Drakulić i Lidijom Čavka 11. travnja 2019. sudjelovali u predstavljanju slikovnice *Vitezovi Proljetne livade*u čijem su stvaranju svojim tekstovima pomogli i učenici te škole, polaznici Literarne skupine te njihovi suradnici, učenici nižih razreda.  Slikovnica je rezultat istoimenog natječaja provedenog na kraju 2018. godine.

01.04.2019. – 30.09.2019. godine proveden je natječaj **Različitim jezicima na istome putu.**
I dok smo uživali u toploj jeseni punoj šarolikih boja žiri je iz šarene palete radova pristiglih na natječaj [**Različitim jezicima na istome putu**](https://www.mlada-pera.medjimurje.info/projekti-i-financiranje/2019-2/razlicitim-jezicima-na-istome-putu/)odabrao tri koja su ga se najviše dojmila. Posebno oduševljenje izazvala je činjenica što je među autorima bio podjednak broj onih koji su sudjelovali i na prijašnjim natječajima i onih koji su se prvi put prijavili sa željom da se njihovo literarno stvaralaštvo  javno objavi, naravno uz suglasnost roditelja. To znači da **Udruga Mlada pera** uspijeva zadržati interes mladih literata i privući nove mlade spisateljske nade.
Nevjerojatno je kako iz tih osnovnoškolskih glava uspije izaći toliko zrela misao i mudrost sažeta u jednoj pjesmici ili jedan cijeli krimi roman s neočekivanim zapletima, ali ta krimi priča upozorava i na neke tabu teme koje se ustručavamo uopće i spomenuti, kao recimo silovanje.
Takvu krimi priču, Otmičar iz sjene, poslala je **Valentina Crnčec**, učenica 7. razreda **OŠ Čazma** i njome osvojila **Brončano pero**, majicu s logom natječaja i 500,00 kn.
Svojom pjesmom Dan i noć  **Gita Radiković**, učenica 2. razreda **OŠ Petar Zrinski Šenkovec**, opisala je povezanost dana i noći, Sunca i Mjeseca, mladića i djevojke, različitosti koje ne mogu jedna bez druge i samo zajedničkim postojanjem čine cjelinu. Nadamo se da će **Srebrno pero**, majica s logom natječaja i 750,00 kn biti poticaj za nova stvaralaštva.
Ljubav obično prikazujemo crvenim srcem, a opisujući crvenu boju svoju iskrenu ljubav prema kajkavskom jeziku opisala je **Dina Borček**, učenica 4. razreda **OŠ Ljubešćica**. Za svoju pjesmu naslova, a kako drugačije nego Črleno (Crveno), u njeno vlasništvo odlazi **Zlatno pero**, majica s logom natječaja i 1.000,00 kn.

Zatim je u periodu  01.05.2019. – 31.10.2019. godine proveden natječaj Koja je dobitna kombinacija! koji je bio  pun pogodak! Naime, na natječaju su traženi zajednički radovi roditelja i djece ili da svatko napiše svoju priču ili da dijete opiše neki događaj viđen iz svog kuta, a roditelj iz svoga.  Imali smo zaista sve moguće kombinacije s djetetom, bakom, mamom, tatom, ali i cijele obitelji, a priče su plod  literarnog druženja obitelji. Imamo priče svih članova obitelji pa novinarske grupe osnovne škole u koju su se za ovaj natječaj privremeno uključili i roditelji…uspjeli smo potaknuti interes o literarnoj suradnji djeteta i roditelja i to nas u Udruzi Mlada pera čini izuzetno sretnim i ponosnim!
Posebno veseli i što su se **svi** učenici **Područne škole Jablan** odazvali na natječaj zajedno sa svojim roditeljima i zato je ta škola ponijela titulu**Izvora literarnog izražavanja mladih** za 2019. godinu!
Udruga Mlada pera odlučila je svake godine na neki način nagraditi/pohvaliti/istaknuti pojedinca u njegovom literarnom stvaralaštvu jer smatramo da samom svojom povećanom aktivnošću u literarnom izražavanju promovira taj način kreativnosti i prema drugima. Pojedincima se dodjeljuje titula  **Ambasadora/ice Udruge Mlada pera**, a  za 2019. godinu titula Ambasadorice Udruge Mlada pera dodijeljena je  **Giti Radiković,**učenici 2.a razreda  **OŠ Petar Zrinski Šenkovec**. Mladoj ambasadorici Udruge zbog izuzetne kreativnosti bit će u zborniku posvećen poseban **Gitin kutak**!
U moru dobrih radova teško je bilo odabrati najbolje iako je **Zlatno pero** dodijeljeno jednoglasno i dobitna kombinacija je kći i tata odnosno **Mia Butorac** i **tata Alen** iz **Kastva**. U jednoj priči oni se izmjenjuju u prepričavanju neobično običnog dana  viđenog očima djeteta i očima roditelja. Vrlo nadahnuto!
**Srebrno pero** odlazi kombinaciji sin i mama na **Cres**: **Nikoli Toiću** i mami **Marti**. U vrlo živopisnoj priči, preko maštovitih likova triju vila, sin i mama ukazuju na problem zagađenja prirode koji ima utjecaja i na djecu i na odrasle.
I **Brončano pero** odlazi kombinaciji sin i mama u**Vukanovec**, točnije u Zanjkovu grabu , a ta kombinacija su **Leon Kuzma** i mama **Martina.**Priča je to u kojoj sin i mama razgovaraju o tome kako je  Zanjkova graba gdje žive dobila ime.
To su priče u kojima se maksimalno vidi suradnja djeteta i roditelja, zajednički rad, a Udruzin cilj je bio upravo maksimalno potaknuti taj zajednički rad.

U petak, 27.09.2019. godine na Međimurskoj večeri udruga Mlada pera predstavljena je i gostima LifeClass Termi Sveti Martin. Uz predsjednika udruge **Taradi Gorkića** udrugu su predstavili **Hrvoje Levatić**, učenik 2. razreda **OŠ Petar Zrinski, Šenkovec**, zatim **Niko Luburić**, učenik 6. razreda **OŠ Ivan Goran Kovačić  Sveti Juraj na Bregu** i **Nikica Luburić**, učenica 1. razreda **Ekonomske i trgovačke škole Čakove**c te **Leona Novak**, učenica 3. razreda **OŠ Gornji Mihaljevec** zajedno sa svojom mentoricom **Lidijom Novak Levatić**, prof.
Leona Novak i njen brat Filip dobitnici su Srebrnog pera natječaja “Vitezovi proljetne livade” pa je ona s ponosom pokazivala svoju priču u istoimenoj slikovnici dok su Hrvoje, Niko i Nikica bili zauzeti predstavljanjem zbornika **Različitost je najzanimljivija boja života** i **Top generacija**, oba u nakladi udruge Mlada pera.
Nije ponestalo ni pitanja gostiju hotela, a kako su gosti i izvan granica Hrvatske mladi su dokazali je literarno stvaralaštvo međunarodni kod razumijevanja pa pouzdano znamo da će neke slikovnice završiti i u Francuskoj.

Bila su tu i gostovanja na VTV, TV SRCE, Radio 1, Radio HRČAK uz cjelogodišnje praćenje rada Udruge i lokalnih i nacionalnih medija.

2019.godina nesumnjivo je nastavila ritam iz 2018. godine, ali i dala putokaze za rad Udruge Mlada pera u 2020. godini!

Gorkić Taradi

Predsjednik Udruge Mlada pera